Document ID: 31981D0420

Rozhodnutie Rady
z 19. mája 1981
o uzatvorení Protokolu o spolupráci pri boji proti znečisťovaniu Stredozemného mora naftou a ostatnými nebezpečnými látkami v prípadoch núdze
(81/420/EHS)
RADA EURÓPSKYCH SPOLOČENSTIEV
so zreteľom na Zmluvu o založení Európskeho hospodárskeho spoločenstva, najmä na jej článok 235,
so zreteľom na návrh Komisie,
so zreteľom na stanovisko Zhromaždenia [1],
keďže Európska Rada na svojom zasadnutí, ktoré sa uskutočnilo v Kodani 7. a 8. apríla 1978, rozhodla, že zabránenie a boj proti znečisťovaniu mora, najmä uhľovodíkmi, by sa mali stať jedným z hlavných cieľov spoločenstva a požiadala Radu konajúca na návrh Komisie a členské štáty, aby bezodkladne prijali primerané opatrenia v rámci spoločenstva a zaujali spoločné stanovisko v príslušných medzinárodných orgánoch, najmä pokiaľ ide o výskum a vykonávanie účinných opatrení na boj proti znečisťovaniu;
keďže akčné programy spoločenstva o životnom prostredí [2] zdôrazňujú dôležitosť boja spoločenstva proti znečisťovaniu mora vo všeobecnosti a okrem iného stanovujú opatrenia spoločenstva na boj proti znečisťovaniu spôsobovanému dopravou a námornou dopravou; keďže špecifikujú, že úloha ochrany morských vôd je prioritnou záležitosťou s ohľadom na zachovanie životne dôležitej ekologickej rovnováhy;
keďže Barcelonský dohovor o ochrane Stredozemného mora pred znečistením zo 16. februára 1976 okrem iného stanovuje, že všetky potrebné opatrenia sa majú prijať s cieľom zabezpečiť spoluprácu pri boji proti znečisteniu Stredozemného mora naftou a ostatnými nebezpečnými látkami v prípadoch núdze;
keďže článok 24 Barcelonského dohovoru uvádza, že dohovor a jeho protokoly sú otvorené na podpis Európskemu hospodárskemu spoločenstvu; keďže spoločenstvo už uzatvorilo Dohovor o ochrane Stredozemného mora pred znečistením a Protokol na zabránenie znečisťovaniu Stredozemného mora odpadmi vypúšťanými z lodí a lietadiel;
keďže protokol o spolupráci pri boji proti znečisťovaniu Stredozemného mora naftou a ostatnými nebezpečnými látkami v prípadoch núdze stanovuje, aby strany spolupracovali pri vypracovávaní núdzových plánov, propagácii metód boja proti znečisťovaniu mora uhľovodíkmi, šírení informácií o organizácií zdrojov a o nových metódach na zabránenie a boj proti znečisťovaniu, ako aj pri rozvoji príslušných výskumných programov;
keďže je potrebné, aby spoločenstvo pristúpilo k protokolu v súlade s článkom 26 Barcelonského dohovoru, ak sa má v rámci fungovania spoločného trhu dosiahnuť jeden z cieľov spoločenstva v oblasti ochrany životného prostredia a kvality života; keďže zmluva nepredpokladá právomoci na prijímanie takýchto opatrení;
keďže je potrebné, aby spoločenstvo pristúpilo k uvedenému protokolu s cieľom podieľať sa na výmene informácií a spoločnom výskume a týmto spôsobom dosiahnuť uvedený cieľ spolu s členskými štátmi a bez toho, aby bola dotknutá ich doterajšia úloha v rámci Barcelonského dohovoru; keďže budúce právne akty spoločenstva nie sú týmto dotknuté;
keďže uvedený protokol stanovuje výmenu informácií, spoločný výskum a spoluprácu na mori, ktoré na základe svojho charakteru nie sú spoločnými pravidlami, ktoré by mohli byť ovplyvnené dohodami, ktoré by si členské štáty mohli želať uzatvoriť v tejto oblasti,
ROZHODLA TAKTO:
Článok 1
Protokol o spolupráci pri boji proti znečisťovaniu Stredozemného mora naftou a ostatnými nebezpečnými látkami v prípadoch núdze sa týmto schvaľuje v mene Európskeho hospodárskeho spoločenstva.
Znenie protokolu tvorí prílohu k tomuto rozhodnutiu.
Článok 2
Predseda Rady uloží prístupové listiny, ktoré ustanovuje článok 26 Barcelonského dohovoru.
V Bruseli 19. mája 1981

Labels: 5
20